২০২৫-এর বর্ষা এত ভয়ঙ্কর কেন? নেপথ্যে কি জলবায়ু পরিবর্তন?

ওয়েব ডেস্ক: বর্ষার এমন ভয়াল রূপ (Extreme Monsoon 2025) দেখা যায়নি বিগত কয়েক দশকেও। দেশজুড়ে এবছর যেন তাণ্ডব চালিয়েছে বৃষ্টিদানব। তথ্য বলছে, অতি ভারী বৃষ্টির (Heavy Rainfall) কারণে দেশের প্রায় ৪৫ শতাংশ অঞ্চল বন্যা (Flood) ও ভূমিধসের (Landslide) কবলে পড়েছে , প্রাণ হারিয়েছেন দেড় হাজারের বেশি মানুষ। এমনকি ২০২৫-এর বর্ষায় ভারতে গড় বৃষ্টিপাত রেকর্ড হয়েছে ১০৮ শতাংশ। অর্থাৎ, এবার স্বাভাবিকের থেকে অনেক বেশি বৃষ্টি হয়েছে দেশজুড়ে। জলবায়ু বিশ্লেষকরা বলছেন, ‘এল নিনো’ বা ‘লা নিনা’ নয়, এই অতিবৃষ্টির জন্য দায়ী জলবায়ু পরিবর্তন (Climate Change)।

২০২৫ সালের জুন থেকে সেপ্টেম্বর – এই চার মাসে ভারতে রেকর্ড বৃষ্টি হয়েছে। মৌসম ভবন জানিয়েছে, দেশের ৩৬টি আবহাওয়া উপবিভাগের মধ্যে ১৯টিতে স্বাভাবিক বৃষ্টি হয়েছে, এচিকে ১২টি উপবিভাগে অতিরিক্ত বৃষ্টি, এবং ২টিতে ভারী বৃষ্টি হয়েছে। দেশের মাত্র ৩টি উপবিভাগ অল্প বৃষ্টিপাতের মুখ দেখেছে। আরেকটু ভেঙে বললে, দেশের ৭২৭টি জেলার মধ্যে ৩২৮টিতে স্বাভাবিক বৃষ্টি, ১৮৬টিতে অতিরিক্ত বৃষ্টি, ৬৭টিতে অতিবৃষ্টি এবং ১৩৪টি জেলায় বৃষ্টির ঘাটতি দেখা গিয়েছে।

আরও পড়ুন: ৭ লক্ষ বছর পর জেগে উঠল আগ্নেয়গিরি! ধ্বংসের পথে এগোচ্ছে পৃথিবী?

এই তীব্র বর্ষণের কারণে দেশজুড়ে ২,২৭৭টি বন্যার ঘটনা রেকর্ড হয়েছে, যাতে প্রাণ হারিয়েছেন অন্তত ১,৫২৮ জন। সবচেয়ে বেশি মৃত্যু হয়েছে মধ্যপ্রদেশে, সে রাজ্যে বন্যায় প্রাণ হারিয়েছেন ২৯০ জন। এছাড়াও উত্তরপ্রদেশে ২০১ জন, হিমাচলপ্রদেশে ১৪১ জন এবং জম্মু-কাশ্মীরে ১৩৯ জনের মৃত্যু হয়েছে।

কিন্তু বছর বছর কেন বর্ষায় বৃষ্টির পরিমাণ বাড়ছে? বিশেষজ্ঞদের মতে, জলবায়ু পরিবর্তনই এখন বর্ষার চরিত্র বদলে দিচ্ছে। বিশেষ করে সমুদ্রের তাপমাত্র বৃদ্ধি এবং এর ফলে আর্দ্রতা বৃদ্ধির প্রভাবে বাড়ছে বৃষ্টির দাপট। ভারতে অতিবৃষ্টির নেপথ্যে রয়েছে আরব সাগর ও বঙ্গোপসাগরের তাপমাত্রা বৃদ্ধি। এছাড়াও পশ্চিমী ঝঞ্ঝার সময় পরিবর্তনও বৃষ্টির পরিমাণ বাড়াচ্ছে। পাশাপাশি বিশ্ব উষ্ণায়নের ফলে হিমালয়ে বাড়ছে বিপর্যয়ে আশঙ্কা। সব মিলিয়ে ভারঈ বৃষ্টির নেপথ্যে যে জলবায়ু পরিবর্তন একটা বড় ভূমিকা পালন করছে, তা জোর গলায় এখন বলাই যায়।