হু হু করে গলছে বরফ! গ্রীনল্যান্ডের কারণেই প্লাবিত হবে কলকাতা?

ওয়েব ডেস্ক: বিশ্ব উষ্ণায়নের (Global Warming) কারণে যে পৃথিবীর বেশিরভাগ শহর একদিন জলের তলিয় চলে যাবে, তার ইঙ্গিত আগেই দিয়েছিলেন বিজ্ঞানীরা। আর সেই আশঙ্কাকে আরও বাড়িয়ে দিল গ্রীনল্যান্ডের (Greenland) পরিস্থিতি। এক সমীক্ষায় দেখা গিয়েছে, এই বরফের দেশের সুবিশাল সব হিমশৈল গলছে (Glaciers Melting) আরও দ্রুতভাবে। তবে শুধু উষ্ণায়ন নয়, বাতাসে ভেসে আসা খনিজ ধুলো ও ক্ষুদ্র শৈবাল বরফের গলনকে আরও ভয়াবহ করে তুলছে বলে দাবি করছেন বিজ্ঞানীরা। এর প্রভাব পড়তে পারে ভারত সহ বহু উপকূলবর্তী দেশেও।

কানাডার ইউনিভার্সিটি অব ওয়াটারলু ও ব্রিটেনের ইউনিভার্সিটি অব লিডসের গবেষকদের নেতৃত্বে করা এই গবেষণায় দেখা গিয়েছে, গ্রিনল্যান্ডের বরফের উপর জমে থাকা খনিজ ধুলোতে থাকা ফসফরাস শৈবালের বৃদ্ধিতে সহায়তা করছে। এই শৈবাল বরফের ওপর গাঢ় রঙের স্তর তৈরি করে, ফলে বরফ সূর্যের আলো প্রতিফলিত করার বদলে বেশি তাপ শোষণ করে নেয়।

আরও পড়ুন: ভয়ঙ্কর সৌরঝড়! রাতে রক্তবর্ণ হয়ে উঠছে আকাশ! এ কি কোনও অশনি সংকেত?

বিজ্ঞানীরা বলছেন, বরফের উজ্জ্বল পৃষ্ঠ সূর্যালোক বেশি প্রতিফলিত করে, আর গাঢ় পৃষ্ঠ বেশি তাপ শোষণ করে, যাকে বিজ্ঞানের পরিভাষায় বলা হয় ‘অ্যালবেডো’। আর বর্তমানে গ্রীনল্যান্ডের বরফাবৃত অংশে শৈবালের পরিমাণ বৃদ্ধি পাওয়ার ফলে এই অ্যালবেডো কমে যাচ্ছে। এতে বরফ দ্রুত গলছে।

তথ্য বলছে, গ্রিনল্যান্ডের বরফচাদরে এত জল জমে আছে যে তা সম্পূর্ণ গলে গেলে বিশ্ব সমুদ্রপৃষ্ঠের উচ্চতা ৭ মিটারেরও বেশি বেড়ে যেতে পারে। ভারতের মতো দেশের জন্য এই বিষয়টি অত্যন্ত চিন্তার। কারণ এমনটা হলে গঙ্গা–ব্রহ্মপুত্র বদ্বীপ, মুম্বইয়ের উপকূল, কেরল ও ওড়িশার বহু এলাকা জলের নিচে তলিয়ে যেতে পারে।